મધુની કરમ કહાની જરા વિચિત્ર છે. ૨૦૦૩માં મુજફ્ફરપુરમાં યુવા આઇપીએસ અધિકારી દીપિકા સુરીએ શહેરના કુખ્યાત રેડ લાઇટ વિસ્તાર ચતુર્ભુજમાં પરાણે દેહ વ્યાપારમાં ધકેલવામાં આવેલી છોકરીઓને ત્યાંથી છોડાવવાનું અભિયાન હાથ ધર્યું હતું. આ અભિયાન અંતર્ગત તેમણે એક ઘરમાંથી ડઝન જેટલી છોકરીઓ છોડાવી હતી. તેમાંની એક શેલ્ટર હોમ રેપકાંડની ખલનાયિકા મધુ હતી. એક સરકારી કાર્યક્રમમાં બ્રજેશ ઠાકુરની નજર ૨૦ વર્ષની મધુ પર ઠરી. બ્રજેશે મધુને નવજીવન પ્રદાન કરવાની ઑફર આપી પોતાના એનજીઓમાં જોડી. ધીમે-ધીમે મધુ બ્રજેશનો પડછાયો બનીને તેની સાથે રહેવા લાગી. બ્રજેશનાં નાનાં-મોટાં કામ સાથે તે જોડાયેલી રહેતી. મધુ મોટા લોકોને એનજીઓની સગીરાઓ મોકલવા લાગી. આવી રીતે પરસ્પરના સહયોગથી બ્રજેશની સાથે સાથે મધુનું પણ કદ વધતું ગયું. મધુ ફરી જૂની જિંદગી તરફ ઢળવા લાગી. બ્રજેશ અને એના સાથીઓને બાળકીઓ અને છોકરીઓ સપ્લાય કરવા લાગી. તપાસ અધિકારીઓ પ્રમાણે, પાવરફુલ લોકો પાસે લાચાર અને મજબૂર છોકરીઓને ભોગ ધરાવવાના બદલામાં મધુ પોતાનું કામ કઢાવતી હતી. તે ઘણા મોટા નેતાઓ અને અધિકારીઓ સાથે સીધા સંપર્કમાં હતી. તેનું કદ બ્રજેશના કદથી સહેજેય ઓછું નહોતું. તે સોદો કરવા માટે પટનાથી દિલ્હી પણ જતી હતી. સૂત્રો પ્રમાણે, પીડિતાઓએ મધુ સામે જ સૌથી વધુ આરોપો લગાવ્યા છે.